SA’ner in Duitse tronk: Nog geen uitspraak oor borgtogZunaid Moti. Foto: ANA. Zunaid Moti, die omstrede Suid-Afrikaanse sakeman wat tans in ŉ tronk in Duitsland aangehou word, se pa het Maandag berigte ontken dat sy seun se tweede aansoek om borgtog misluk het. Aanlyn nuusberigte, sommige van Zimbabwe, het gesê Moti se aansoek om borgtog is afgekeur en dat hy nou moontlik aan Rusland uitgelewer sal word. Moti is op 19 Augustus by die lughawe in München aangekeer ná Russiese owerhede ŉ lasbrief vir sy inhegtenisneming uitgereik het. Hy was in daardie stadium op ŉ sakereis, aldus sy familie. Dr. Abbas Moti het Maandagoggend in ŉ onderhoud met African News Agency gesê dit is slegs “gerugte” dat sy seun se aansoek om borgtog afgekeur is. Volgens hom sal hy “teen die einde van die week” verder kommentaar kan lewer. Alibek Issaev, Russiese sakeman en Moti se voormalige sakevennoot, was in 2017 daarvoor verantwoordelik dat Interpol ŉ “rooi kennisgewing” uitgereik het waarin Issaev aangevoer het Moti en vennote Ashruf Kaka en Salim Bobat het hom in 2013 van miljoene beroof tydens ŉ mynooreenkoms-slenter in Libanon. Die mans het aangevoer die lasbriewe vir hul inhegtenisneming is gebaseer op vals inligting. ŉ Naweekkoerant het berig Moti het ontken dat hy ooit in Libanon was en voer aan Issaev het ŉ pienk diamant van R500 miljoen en intellektuele eiendom by hom gesteel. Moti se prokureur, Ulrich Roux, het nie Maandag reageer op boodskappe van ANA nie. Hy het egter in Augustus ná sy kliënt se inhegtenisneming in ŉ verklaring gesê Moti is “onderwerp aan bedrieglike bewerings deur ŉ lid van die Russiese mafia, wat nou in Doebai woon”. Moti se regsverteenwoordigers in Duitsland, Rusland en Suid-Afrika bevraagteken die kennisgewing wat Interpol uitgereik het. Moti het belange in mynbou, finansies en logistiek in Suid-Afrika en Zimbabwe en ag Zimbabwiese president Emmerson Mnangagwa en die Britse politikus Lord Peter Hain as sy vriende. Lees alle vorige berigte oor Zunaid Moti op Maroela Media.